اختتام دنیا اور ما بعد اختتام دنیا فکشن

اختتامِ دنیا فکشن اور ما بعد اختتامِ دنیا فکشن (اپوکلپٹک اینڈ پوسٹ اپوکلپٹک فکشن) تخیّلی یا قیاسی فکشن کی وہ اصناف ہیں جن میں زمین (یا کسی اور سیارے) کی تہذیب کے زوال یا مکمل خاتمے کو موضوع بنایا جاتا ہے اختتامِ دنیا کے واقعے کی نوعیت مختلف ہو سکتی ہے، جیسے موسمیاتی تبدیلی اور بگاڑ، فلکیاتی تصادم، تباہ کُن جنگ (مثلاً ایٹمی جنگ)، وسائل کی کمی، عالمگیر وبا (قدرتی یا انسان ساختہ)، مذہبی و اساطیری پیش گوئیاں جیسے قیامت، آمد ثانی یا پھر ایسے خیالی تصورات جیسے زومبی وبا، مصنوعی ذہانت کا کنٹرول سنبھال لینا، ٹیکنالوجی کی بے قابو ترقی یا غیر زمینی مخلوقات (ایلین) کی یلغار۔

کہانی کا محور بعض اوقات اس تباہی کو روکنے کی کوشش، اس کے اثرات اور نتائج سے نمٹنے کی جدوجہد یا پھر تباہی کے بعد کی دنیا کے حالات پر ہوتا ہے۔ ما بعد اختتامِ دنیا فکشن میں کہانی اکثر تباہی کے فوراً بعد کے حالات، زندہ بچ جانے والوں کی نفسیات، نسلِ انسانی کو برقرار رکھنے کی کاوشوں یا پھر بہت بعد کی دنیا پر مرکوز ہوتی ہے، جہاں قدیم تہذیب کو محض ایک اسطور یا روایت کے طور پر یاد کیا جاتا ہے۔ ان کہانیوں میں اکثر ایک غیر سائنسی یا نیم وحشی دنیا دکھائی جاتی ہے، جس میں تہذیب اور ٹیکنالوجی کے بکھرے ہوئے آثار باقی رہ جاتے ہیں۔

انسانی تاریخ کی کئی قدیم تہذیبوں، بشمول بابل اور یہودی روایت، نے اختتام دنیا سے متعلق ادب اور اساطیر تخلیق کیں جیسا کہ رزمیہ گلگامش (2000 تا 1500 ق م)۔ جدید دور کے پہچانے جانے والے اختتام دنیا سے متعلق ناول کم از کم انیسویں صدی کے اوائل سے موجود ہیں، اس کی عمدہ مثال میری شیلے کا ناول دی لاسٹ مین (1826ء) ہے۔ تاہم یہ صنف دوسری جنگ عظیم کے بعد غیر معمولی طور پر مقبول ہوئی جب جوہری ہتھیاروں کی وجہ سے انسانی تہذیب کے مکمل خاتمے کا امکان عالمی شعور کا حصّہ بن گیا۔

 حوالہ جات 

زمرہ:اصناف ٹیلی ویژن
زمرہ:اصناف سائنس فکشن
زمرہ:اصناف فلم
زمرہ:اصناف ہیبت ناک
زمرہ:سائنس فنطاسیہ
زمرہ:قیاسی فکشن